CELEX: 32020D1544
Language: mt
Date: 2020-10-21 00:00:00
Title: Deċiżjoni (UE) 2020/1544 tal-Parlament Ewropew u tal-Kunsill tal-21 ta’ Ottubru 2020 li temenda d-Deċiżjoni tal-Kunsill 2003/17/KE fir-rigward tal-ekwivalenza tal-ispezzjonijiet fuq il-post imwettqa fl-Ukrajna fuq l-uċuħ tar-raba’ li jipproduċu ż-żerriegħa taċ-ċereali u dwar l-ekwivalenza taż-żerriegħa taċ-ċereali prodotta fl-Ukrajna

26.10.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 356/5
               
            
         DEĊIŻJONI (UE) 2020/1544 TAL-PARLAMENT EWROPEW U TAL-KUNSILL
         tal-21 ta’ Ottubru 2020
         li temenda d-Deċiżjoni tal-Kunsill 2003/17/KE fir-rigward tal-ekwivalenza tal-ispezzjonijiet fuq il-post imwettqa fl-Ukrajna fuq l-uċuħ tar-raba’ li jipproduċu ż-żerriegħa taċ-ċereali u dwar l-ekwivalenza taż-żerriegħa taċ-ċereali prodotta fl-Ukrajna
         IL-PARLAMENT EWROPEW U L-KUNSILL TAL-UNJONI EWROPEA,
         Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) tiegħu,
         Wara li kkunsidraw il-proposta tal-Kummissjoni Ewropea,
         Wara li l-abbozz tal-att leġiżlattiv intbagħat lill-parlamenti nazzjonali,
         Wara li kkunsidraw l-opinjoni tal-Kumitat Ekonomiku u Soċjali Ewropew (1),
         Filwaqt li jaġixxu skont il-proċedura leġiżlattiva ordinarja (2),
         Billi:
         
                     (1)
                  
                  
                     Id-Deċiżjoni tal-Kunsill 2003/17/KE (3) tipprevedi li, f’ċerti kundizzjonijiet, l-ispezzjonijiet fuq il-post imwettqa fuq ċerti wċuħ tar-raba’ li jipproduċu ż-żerriegħa fil-pajjiżi terzi elenkati fl-Anness I għal dik id-Deċiżjoni iridu jitqiesu bħala ekwivalenti għall-ispezzjonijiet fuq il-post li jitwettqu skont il-liġi tal-Unjoni, u li, taħt ċerti kundizzjonijiet, iż-żerriegħa ta’ ċerti speċi taċ-ċereali prodotta f’dawk il-pajjiżi terzi trid titqies bħala ekwivalenti għaż-żerriegħa prodotta skont il-liġi tal-Unjoni.
                  
               
                     (2)
                  
                  
                     L-Ukrajna ressqet talba lill-Kummissjoni għall-għoti tal-ekwivalenza lis-sistema tagħha tal-ispezzjonijiet fuq il-post ta’ wċuħ tar-raba’ li jipproduċu ż-żerriegħa taċ-ċereali, kif ukoll liż-żerriegħa taċ-ċereali prodotta u ċċertifikata fl-Ukrajna.
                  
               
                     (3)
                  
                  
                     Il-Kummissjoni eżaminat il-leġiżlazzjoni rilevanti tal-Ukrajna, u, abbażi ta’ awditu li twettaq fl-2015 rigward is-sistema ta’ kontrolli uffiċjali u taċ-ċertifikazzjoni taż-żerriegħa taċ-ċereali fl-Ukrajna, u tal-ekwivalenza tal-istess sistema mar-rekwiżiti tal-Unjoni, ippubblikat is-sejbiet tagħha f’rapport imsemmi “Rapport finali ta’ awditu mwettaq fl-Ukrajna bejn is-26 ta’ Mejju 2015 u l-04 ta’ Ġunju 2015 biex tiġi vvalutata s-sistema ta’ kontrolli uffiċjali u taċ-ċertifikazzjoni taż-żerriegħa taċ-ċereali fl-Ukrajna, u l-ekwivalenza tal-istess sistema mar-rekwiżiti tal-Unjoni”.
                  
               
                     (4)
                  
                  
                     Wara l-awditu, ġie konkluż li l-ispezzjonijiet fuq il-post tal-uċuħ tar-raba’ li jipproduċu ż-żerriegħa, it-teħid tal-kampjuni, l-ittestjar u l-kontrolli uffiċjali li jsiru wara taż-żerriegħa taċ-ċereali jitwettqu kif xieraq u jissodisfaw il-kundizzjonijiet stabbiiti fl-Anness II għad-Deċiżjoni 2003/17/KE u r-rekwiżiti rispettivi stabbiliti fid-Direttiva tal-Kunsill 66/402/KEE (4). Barra minn hekk, ġie konkluż li l-awtoritajiet nazzjonali responsabbli għall-implimentazzjoni taċ-ċertifikazzjoni taż-żerriegħa fl-Ukrajna huma kompetenti u joperaw kif xieraq.
                  
               
                     (5)
                  
                  
                     Għalhekk huwa xieraq li tingħata l-ekwivalenza fir-rigward tal-ispezzjonijiet fuq il-post imwettqa fuq l-uċuħ tar-raba’ li jipproduċu ż-żerriegħa taċ-ċereali fl-Ukrajna, u fir-rigward taż-żerriegħa taċ-ċereali prodotta fl-Ukrajna u ċċertifikata uffiċjalment mill-awtoritajiet tagħha.
                  
               
                     (6)
                  
                  
                     Għalhekk, jenħtieġ li d-Deċiżjoni 2003/17/KE tiġi emendata skont dan,
                  
               ADOTTAW DIN ID-DEĊIŻJONI:
         
            Artikolu 1
            Emendi għad-Deċiżjoni 2003/17/KE
            L-Anness I għad-Deċiżjoni 2003/17/KE huwa emendat kif ġej:
            
                        (a)
                     
                     
                        fit-tabella, ir-ringiela li ġejja tiddaħħal bejn “TR” u “US”:
                        
                                    “UA
                                 
                                 
                                    Ministry of Agrarian Policy and Food of Ukraine
                                    Khreshchatyk str., 24, 01001, KYIV
                                 
                                 
                                    66/402/KEE”
                                 
                              
                  
                        (b)
                     
                     
                        fin-nota f’qiegħ il-paġna tat-tabella, it-termini li ġejjin jiddaħħlu bejn “TR — it-Turkija,” u “US — l-Istati Uniti,”:
                        “UA — l-Ukrajna,”.
                     
                  
         
            Artikolu 2
            Dħul fis-seħħ
            Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Artikolu 3
            Destinatarji
            Din id-Deċiżjoni hija indirizzata lill-Istati Membri.
         
         
            Magħmul fi Brussell, il-21 ta’ Ottubru 2020.
            
               
                  Għall-Parlament Ewropew
               
               
                  Il-President
               
               D. M. SASSOLI
            
            
               
                  Għall-Kunsill
               
               
                  Il-President
               
               M. ROTH
            
         
         
            (1)  Opinjoni tat-18 ta’ Settembru 2020 (għadha ma ġietx ippubblikata fil-Ġurnal Uffiċjali).
         
            (2)  Pożizzjoni tal-Parlament Ewropew tat-8 ta’ Ottubru 2020 (għadha ma ġietx ippubblikata fil-Ġurnal Uffiċjali) u d-deċiżjoni tal-Kunsill tal-14 ta’ Ottubru 2020.
         
            (3)  Id-Deċiżjoni tal-Kunsill 2003/17/KE tas-16 ta’ Diċembru 2002 dwar l-ekwivalenza tal-ispezzjonijiet fuq il-post imwettqa fil-pajjiżi terzi fuq l-uċuħ tar-raba’ li jipproduċu ż-żerriegħa u dwar l-ekwivalenza taż-żerriegħa prodotta fil-pajjiżi terzi (ĠU L 8, 14.1.2003, p. 10).
         
            (4)  Id-Direttiva tal-Kunsill 66/402/KEE tal-14 ta’ Ġunju 1966 dwar it-tqegħid fis-suq taż-żerriegħa taċ-ċereali (ĠU 125, 11.7.1966, p. 2309)